Joniškės kapinės (Tauragė)
Joniškės kapinės – veikiančios kapinės Tauragės rajono savivaldybėje, į pietus nuo Joniškės kaimo, Bernotiškėje. Įsikūrusios apie 6 km į šiaurės rytus nuo Tauragės, 2,5 km į pietryčius nuo kelio  A12  Ryga–Šiauliai–Tauragė–Kaliningradas . Jos plyti nuošalioje vietoje, paskutiniai kilometrai iki jų – žvyrkelis. Užima 1,85 ha plotą. Šių kapinių skaitmeniniame registre buvo 1747 kapai (2024 m. duomenimis). Joniškės kapinėse palaidota daug evangelikų liuteronų tikėjimo žmonių, todėl jose rengiamos tradicinės kapinių šventės. 1971 m. sovietinei valdžiai uždarius Tauragės senąsias kapines Pramonės rajone, dalies mirusiųjų palaikai buvo perkelti į kitas laidojimo vietas, tame tarpe ir į Joniškės kapines. Po dviejų dešimtmečių niokojimo tik 1990 m. miesto taryba priėmė potvarkį, leidžiantį ir toliau laidoti senosiose kapinėse į šeimos kapus.